Góðan daginn Getur verið að lítil sár og hrufl á yfirborði húðar séu lengur að gróa á meðgöngu ? Hendurnar á mér líta út eins og gatasigti og þetta virðist taka margfaldan tíma að gróa miðað við venjulega . Datt í hug að byggingar efnin líkamans væru einfaldlega bara að fara í annað mikilvægara eins og er eða þá að mig skorti einhver næringarefni . Heil og sæl , ef þér finnst þetta mjög mikið ættir þú að ræða málið við ljósmóðurina þína í meðgönguvernd og sýna henni þetta . Gangi þér vel . Sælar og takk fyrir frábæran vef ! Nú langar mig að spyrja um líðan á meðgöngu og eftir hana . . Þegar ég var ólétt byrjaði ég fljótlega á vissan hátt að einangra mig . Ég fann strax fyrir minni löngun til þess að hitta annað fólk yfir höfuð , ég breyttist alveg við að verða ólétt , tengdi ekki jafn mikið við vinkonur , varð einhvernvegin feimnari og miklu meðvitaðari um sjálfa mig . Fannst samskipti við aðra gríðarlega erfið , sem er mjög ólíkt mér . Ég fann mér leið ekkert frábærlega og langaði helst að vera ein alltaf . Nú er strákurinn minn 9 mánaða gamall og hef ég verið að finna mig hægt og rólega aftur , finn ég á auðveldara með samskipti og langar að hitta aðra . En ég finn mig alltaf vera virkilega kvíðna á kvöldin áður en ég fer að sofa og fer að hugsa hvenær eitthvað mun koma fyrir sem bindur enda á alla þessa hamingju og frábæra lífið sem ég á núna með fjölskyldunni minni . Ég finn mig alltaf í hugsunum að eitthvað sé að koma fyrir og sé í raun hættur í hverju horni . Finnst allir vera að missa hann sem taka hann upp og svona . . en eins og ég segi þá er þetta að batna en var gríðarlega mikið fyrst eftir fæðinguna . Eftir að hafa loksins horfst í augu við þessa líðan og skoðað hana svolítið langar mig að spyrja ykkur hvort þetta séu ekki jafnvel merki um einhvers konar fæðingar - eða meðgöngu kvíða eða þunglyndi ? Ég hef Googlað þetta en ekkert almennilegt komið úr því . Takk takk Heil og sæl , þau viðbrögð sem þú lýsir eru frekar ýkt . Ég ráðlegg þér að leita til heimilislæknis , sálfræðings eða annars sem þú telur geta hjálpað þér . Það er ekki gott að ganga um með ónauðsynlegan kvíða . Gangi þér vel . Góðan dag . Ég er gengin 22 vikur og hef verið með mikið loft í kviðnum sem ég á erfitt með að losna við , það virðist bara sitja fast einhversstaðar í þörmunum . Ég er skást á morgnana en eftir því sem líður á daginn þá versnar ástandið og ég fæ kviðverki í efri hluta kviðar og mikinn þrýsting eins og ég sé að springa . Óléttukúlan lítur asnalega út því maginn er oft jafnstór eða stærri að ofan , efst alveg við rifbeinin . Getur verið að þetta sé eðlilegt eða ætti ég að láta kíkja á þetta ? Heil og sæl , á meðgöngu hægir á þarmahreyfingum svo að það er frekar algengt að loft standi fast í þörmum . Ræddu málið við ljósmóðurina þína í meðgönguverndinni ef að þetta er ekki orðið gott í næstu skoðun . Gangi þér vel .